Nog ŉ verdagte vas oor sakeman se lyk in rivierDie vermoorde sakeman Eric Lyell. Foto: Verskaf ŉ Tweede verdagte is in hegtenis geneem in verband met die moord op die sakeman Eric Lyell (68) wie se liggaam in die Vaalrivier gevind is. Die tweede verdagte is vroeër die week in die Oos-Kaap in hegtenis geneem, het ao. Simon Mofokotsane, woordvoerder van die polisie, bevestig. Hy het reeds Vrydag saam met die eerste verdagte, Bongani Tau (30), in die landdroshof in Vereeniging verskyn. Volgens Mofokotsane moet die verdagtes weer op 5 Februarie in die hof verskyn. Die tweede verdagte se naam en ouderdom kon nie onmiddellik deur Mofokotsane verskaf word nie. Lyell se liggaam is vroeg in Januarie in die Vaalrivier langs die R59 sien dryf en die polisie is ontbied. Hy is na die Sebokeng-hospitaal gebring, waar dr. Clarissa Gerber en haar man, Niël, haar pa se lyk uitgeken het. Sy selfoon is later nagespeur in Sharpeville en die stokou Volkswagen Jetta waaroor hy baie erg was al het hy weeldemotors besit, by Builders in Vereeniging op pad Vanderbijlpark toe. Gerber het vroeër gesê Tau se ouma het jare lank by hulle gewoon en hulle help grootmaak. Lyell se ander kinders is George, ook ŉ prokureur, en John, wat oorsee as vlieënier werk.